b'\n_START_ARTICLE_\nN\xc3\xa4lkiintyminen (tietotekniikka)\n_START_PARAGRAPH_\nN\xc3\xa4lkiintyminen (k\xc3\xa4\xc3\xa4nnetty my\xc3\xb6s n\xc3\xa4\xc3\xa4ntyminen, engl. starvation) on tietotekniikassa tila, jossa prosessi tai s\xc3\xa4ie ei p\xc3\xa4\xc3\xa4se etenem\xc3\xa4\xc3\xa4n muiden prosessien tai s\xc3\xa4ikeiden toiminnan takia._NEWLINE_N\xc3\xa4lkiintyminen muistuttaa lukkiutumista, mutta eroaa siit\xc3\xa4 siten, ett\xc3\xa4 n\xc3\xa4lkiintyminen voi koskea vain yht\xc3\xa4 prosessia, eik\xc3\xa4 ohjelmallista poissulkemista tai muita vastaavia lukkiutumisen yhteydess\xc3\xa4 mainittuja ehtoja ole annettavissa. N\xc3\xa4lkiintymiseen riitt\xc3\xa4\xc3\xa4, jos on olemassa resurssi, jonka k\xc3\xa4yt\xc3\xb6st\xc3\xa4 (ep\xc3\xa4suorasti) kilpaillaan. T\xc3\xa4m\xc3\xa4 resurssi on usein itse suoritin, eli vaikka prosessilla on kaikki muut sen tarvitsemat resurssit, se n\xc3\xa4lkiintyy, jos sille ei anneta ajoaikaa._NEWLINE_N\xc3\xa4lkiintyminen voi tulla vastaan my\xc3\xb6s ohjelmallisena ongelmana. T\xc3\xa4llainen on kuvattuna esimerkiksi aterioivien filosofien ongelmassa, kun ensin on estetty lukkiutuminen._NEWLINE_N\xc3\xa4lkiintymist\xc3\xa4 voidaan est\xc3\xa4\xc3\xa4 ohjelmallisesti pakottamalla esimerkiksi semaforien avulla haluttu k\xc3\xa4ytt\xc3\xa4ytyminen. My\xc3\xb6s vuoronnusmenetelm\xc3\xa4 voi olla sellainen, ett\xc3\xa4 se est\xc3\xa4\xc3\xa4 n\xc3\xa4lkiintymisen.'